b"\n_START_ARTICLE_\nLouis Aleman\n_START_SECTION_\nBiografia\n_START_PARAGRAPH_\nLo\xc3\xads Aleman va n\xc3\xa9ixer en una fam\xc3\xadlia noble al castell d'Arbent, a la Senyoria de Baug\xc3\xa9 (di\xc3\xb2cesi de Belley) en 1390. Merc\xc3\xa8s a la influ\xc3\xa8ncia del seu parent Fran\xc3\xa7ois de Conzi\xc3\xa9, arquebisbe de Narbona i xambel\xc3\xa0 del papa, Aleman esdevingu\xc3\xa9 un personatge influent a l'esgl\xc3\xa9sia occitana. Fou nomenat bisbe de Magalona en 1418 (o 1419) per Mart\xc3\xad V, que li encarreg\xc3\xa0 anar a Pavia per participar en el concili ecum\xc3\xa8nic de 1423._NEWLINE_El desembre de 1423 fou nomenat arquebisbe d'Arle i en 1426 fou nomenat cardenal. Va tenir un paper important al Concili de Basilea a partir de 1436: amb Giuliano Cesarini, va defensar la superioritat de l'autoritat dels concilis per sobre del papa. El 14 de febrer de 1438 el cardenal fou elegit president del concili, per\xc3\xb2 el papa, l'endem\xc3\xa0, va llen\xc3\xa7ar l'anatema contra totes les decisions preses pel concili. Aleman va obtenir el suport de Segimon I del Sacre Imperi Romanogerm\xc3\xa0nic i del duc de Mil\xc3\xa0. El 25 de juny de 1439, el concili va deposar el papa Eugeni IV i fou nomenat papa el duc Amadeu VIII de Savoia, que ser\xc3\xa0 conegut com a antipapa F\xc3\xa8lix V i va provocar un nou cisma a l'Esgl\xc3\xa9sia cat\xc3\xb2lica._NEWLINE_Eugeni IV excomunic\xc3\xa0 l'antipapa i despose\xc3\xad Louis Aleman dels seus c\xc3\xa0rrecs eclesi\xc3\xa0stics. Finalment, per acabar amb el cisma, F\xc3\xa8lix V va abdicar a una assemblea a Li\xc3\xb3 (1449), aconsellat per Aleman. El nou papa Nicolau V, successor d'Eugeni IV des de 1447, va restituir Aleman als seus t\xc3\xadtols i el va nomenar legat papal a Alemanya en 1449._NEWLINE_En tornar-ne, Louis Aleman es va retirar a Arle, on es dedic\xc3\xa0 a la instrucci\xc3\xb3 del clergat. Mor\xc3\xad de pesta el 16 de setembre de 1450 al castell familiar de Selon de Proven\xc3\xa7a.\n_START_SECTION_\nVeneraci\xc3\xb3\n_START_PARAGRAPH_\nLa seva tomba, a la catedral de Sant Tr\xc3\xb2fim d'Arle, es convert\xc3\xad en comptes de pelegrinatges ja a mitjan segle XV, i se li atribu\xc3\xafren nombrosos miracles. Fou beatificat per Climent VII en 1527."